《循宗镜阁左登南屏山顶披险西讨一首》
明代·黄省曾

回山肖郛郭，佳秀荡游心。北栖懑不足，南峭引遐寻。

摛云生新彩，响鸟变兰音。涾𣵺出霄瞰，表里尽高临。

情来畅无际，奇辏领不任。攀崇复希峻，在窈重怀深。

前探后丽掩，左越右玮沈。湖状改遵岭，烟华异观林。

樵人时谂蹊，仙陬屡憩阴。但可寄冲想，聊复弄丘琴。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。